**מאמרה של ד"ר נאוה סביליה -שדה הוא הזוכה בפרס שנתי על שם דורית פלדמן למאמר מחקרי מצטיין לשנת 2022 .**

**מאמרה של ד"ר נאוה סביליה שדה,** ***Vomunt ut Edant, Edunt ut Vomant*: Petronius’ *Satyricon*and Features of Decadence and Victimhood in Sigalit Landau’s Installation “The Dining Hall”, נבחר על ידי ועדת שיפוט בלתי תלויה להיות המאמר הזוכה בפרס ע"ש דורית פלדמן, המוענק לראשונה בשיתוף קרן דורית פלדמן לשימור ופיתוח מורשתה האמנותית והרעיונית. הרכב הוועדה כלל את פרופ' תמר אלאור, ד"ר מור פרסיאדו ובמעמד משקיפות את ד"ר יעל (ילי) נתיב ופרופ' יעל גילעת.**

**בנימוקי הזכייה מסרו חברות הוועדה:**

מאמרה של ד"ר נאוה סביליה -שדה *Vomunt ut Edant, Edunt ut Vomant*: Petronius’ *Satyricon*and Features of Decadence and Victimhood in Sigalit Landau’s Installation “The Dining Hall” מאיר סוגיות הקשורות בממשק שבין מגדר לאומנות פלסטית, ומציע פרשנות מקורית ומרתקת ליצירתה של האמנית סיגלית לנדאו. נקודת המוצא לבחינת המיצב של לנדאו, כמקרה של גלגול והתקבלות של התרבות הקלאסית לתוך התרבות הישראלית העכשווית הנה ייחודית בחקר האמנות העכשווית בישראל. תרומתו של המאמר גם מצויה בהסברי עומק ובפרישת מקורותיו העתיקים של מושג ה"דקדנס", בייחוד חשובה הפרשנות שמציע המאמר על התקבלותו ומופעיו של המושג באמנות ישראלית, וכן במרחב הפוליטי בישראל. יש לשבח את הכתיבה הבהירה שאינה חוסכת ירידה דקדקנית לפרטים, וכן את המתודולוגיה הבין תחומית הפרשנית של המאמר, שגישתו לידע וליצירה נשית מהדהדים את מורשתה האמנותית והרעיונית של דורית פלדמן.

**על הפרס:**

**פרס על שם דורית פלדמן למאמר מחקרי מצטיין מטעם העמותה לחקר אמנות נשים ומגדר מוענק בשיתוף קרן דורית פלדמן לשימור ופיתוח מורשתה האמנותית והרעיונית**

דורית פלדמן (1956-2020) הייתה אמנית מושגית רב-תחומית ואשת הגות. לאורך דרכה האמנותית היא קיימה דיאלוג רעיוני רצוף עם המרחב התרבותי של אמנים ויוצרים מתחומי הפילוסופיה, המדע והספרו.. תהליך היצירה של דורית פלדמן היה מעוגן במה שכינתה "הערגה לדעת" ותכניה נגעו בחקר הידע, באמנות הגוף הנשית ובאמנות אדמה.

החל משנת 2022, הפרס בסך 3000 ₪ מוענק למאמר מחקרי של חוקרת או חוקר, חבר.ה בעמותה, המתגורר.ת בישראל בכל גיל, אתניות, דת ולאום, עבור מאמר פרי עטה.ו, אשר נמצא בהלימה לעיקרי העמותה, שחרתה על דגלה לסייע לנשים בהסרת חסמים בחברה פטריארכלית ובייחוד בשדה האמנות והאקדמיה. המאמר יעסוק בנושאי חתך המאפיינים את עבודתה האמנותית של דורית פלדמן: אמנות חוקרת ידע; מגדר וחקר הגוף; רב תחומיות טקסטואלית וחומרית.

**הפרס יוענק בטכס שיערך ב-4 לנובמבר 2022 בסטודיו דורית פלדמן ויכלול הרצאתה של ד"ר סביליה שדה על המאמר הזוכה.**

.